  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент 29-тӥ пӧсьтолэзе Ижкарын 10 номеро маршрутъя экскурсионной трамвай ветлыны кутскиз. Со сярысь элькун тӧролэн но кивалтэтлэн пресс-службазы ивортӥз. «Львёнок» трамвайысь автоинформатор дугдылонниосты сяна, пассажиръёслы Ижкарлэн историез, сюрес кузя пумиськись тунсыко интыос сярысь вера. « Трамвай-аудиогид – нырысь ик Ижкарын улӥсьёс понна ӵектос. Улосвылэ туристэз ӧтемлэсь азьло, асьмеос улон интымы сярысь тодыны кулэ. Музъемез котыръясьёс «Мае карысьтыды учкыны?», «Нош кытын льӧль малпанъёсты веран скверды?», «Кин со Чугуевский?» юанъёс сётыку, шугъяськонъёс медаз кылдэ » Юлия Бадаш, Удмуртиысь туризмъя агентствоен кивалтӥсь Аудиогидэз юромо одӥгаз тужгес кузяз маршрутын лэзизы. Солэн сюресэз кузя трос гинэ лулчеберет но шутэтскон интыос пумисько. Кылсярысь, Ворошилов нимо ульчаысен пуксьыса «Сквер Металлургов» дорозь мынытозязы, пассажиръёс тодозы: кызьы кылдӥз Карлутка шурлэн нимыз; «Металлург» санаторийлэн интывылысьтыз вашкала кар сярысь; Ижкарысь нырысетӥ чекист сярысь, кудӥзлэсь нимзэ Бабушкин нимо ульча нуллэ. Трамвайлэн нырысетӥ пассажиръёсыз ӵектосэз дунъязы ини. « Кӧня ке дугдылонниосты ортчи, паймыса тодӥ, Ижкарын льӧль малпанъёсты веран сквер вань шуыса, нош Калашников нимо проспект дорысь нюкын Чемошурка шурлэн вайшурез (приток) ортче шуыса. Туж умой ӵектос! Ужъёсъя но мынӥськод кадь, нош кӧня тунсыкозэ тодӥськод » Мария Акатьева, трамвайысь пассажир Ӵектосэз Удмуртиысь кун филармонилэн но «ИжГорЭлектроТранс» компанилэн юрттэмзылы луыса, элькунысь туризмъя агентство мытӥз. Ижкарлэн историезъя материалэз карысь историк дасяз. Нош куараез гожтыны студия филармония висъяз. Ар пумозь аудиогидэн эшшо кӧня ке трамвайёсты лэзьыны ӧдъяло. Нырысетӥ кандидатъёс пӧлын – Ижкарысь тужгес кузь маршрутъёс. Тодэ вайытом, 2022-тӥ арын Ижкаре эшшо тямыс выль трамвай вуыны быгатоз. Тегъёс: Ижкар Трамвай Лулчеберет история Удмуртия Туризм  